《次韵和吴骏卿》
宋代·朱松

学道日已媮，干时心同懒。同怀能几人，俛仰风雨散。

晚得吴王孙，抱衅戢高翰。由来清庙质，不赋白石烂。

笑我尘土中，坐受微粟绊。新诗中音会，天律度弦管。

未能载酒问，但作焚砚叹。况闻翻贝叶，一悟了真幻。

文章乃儿剧，安用黑白判。何时商略此，得酒不待劝。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。